გაეროს უშიშროების საბჭოს რეზოლუცია 841

გაეროს უშიშროების საბჭოს რეზოლუცია 841, მიიღეს 1993 წლის 16 ივნისს, მას შემდეგ, რაც აღიარებულ იქნა ჰაიტიში არსებული ვითარების სასწრაფო მოწესრიგების აუცილებლობა და გაეროს გენერალური მდივნის, ბუტროს ბუტროს-გალისა და ამერიკის სახელმწიფოთა ორგანიზაციის გენერალური მდივნის, ჟოაო კლემენტე ბაენა სოარესის ძალისხმევა, საბჭომ ჰაიტის სხვადასხვა საერთაშორისო სანქციები დააწესა.

წინაპირობა
ჟან-ბერტრან არისტიდმა გაიმარჯვა 1990–1991 წლების საყოველთაო არჩევნებში მრავალწლიანი სამხედრო დიქტატურის შემდეგ. თუმცა, 1991 წელს არისტიდი სამხედრო გადატრიალების შედეგად ჩამოაგდეს და ლიდერი გენერალი რაულ სედრასი გახდა. ამას ქვეყანაში გადატრიალებისადმი ძალისმიერი წინააღმდეგობა მოჰყვა. ამერიკის სახელმწიფოთა ორგანიზაციისა და გაეროს გენერალური ასამბლეის მიერ ჰაიტის წინააღმდეგ გარკვეული სანქციები უკვე მოქმედებდა, თუმცა ისინი არ იყო სავალდებულო ან იურიდიული ძალის მქონე.

რეზოლუცია
საკითხი უშიშროების საბჭოს განსახილველად ამერიკის სახელმწიფოთა ორგანიზაციისა და ჰაიტის მუდმივი წარმომადგენლის მიმართვის საფუძველზე წარედგინა. საბჭომ სინანული გამოთქვა იმის გამო, რომ ჟან-ბერტრან არისტიდის ლეგიტიმური მთავრობა არ აღდგენილა და შეშფოთება გამოთქვა, რომ არსებულმა ვითარებამ შიში და მეზობელ ქვეყნებში ლტოლვილთა შესაძლო მოზღვავება გამოიწვია. ჰაიტის მუდმივი წარმომადგენლის თხოვნის გათვალისწინებით, რეზოლუციამ აღიარა, რომ სიტუაცია იყო უნიკალური და მოითხოვდა განსაკუთრებულ ზომებს.

გაეროს წესდების თავის საფუძველზე მოქმედმა საბჭომ დაადასტურა, რომ გამოსავლის ძიებისას მხედველობაში უნდა ყოფილიყო მიღებული გენერალური ასამბლეისა და -ის ყველა წინა რეზოლუცია. საბჭომ გადაწყვიტა, რომ 1993 წლის 23 ივნისს, 0:01 საათზე, ძალაში შევიდოდა შემდეგი სავაჭრო ემბარგო, გარდა იმ შემთხვევისა, თუ გენერალური მდივანი ბუტროს ბუტროს-გალი საბჭოს აცნობებდა, რომ მოლაპარაკებების შედეგად მსგავსი ზომები აღარ იყო საჭირო; თუ ჰაიტის ხელისუფლება მოთხოვნებს არ შეასრულებდა, ამოქმედდებოდა შემდეგი ზომები:

(ა) ყველა სახელმწიფოს უნდა აეკრძალა ჰაიტისთვის ნავთობის, ნავთობპროდუქტების, იარაღისა და მასთან დაკავშირებული მასალების მიყიდვა, მათ შორის საბრძოლო მასალის, სამხედრო მანქანებისა და აღჭურვილობის, პოლიციის აღჭურვილობისა და ზემოაღნიშნულის სათადარიგო ნაწილების;

(ბ) აიკრძალა ნებისმიერი ტრანსპორტის შესვლა ქვეყნის ტერიტორიაზე ან ტერიტორიულ წყლებში, რომელსაც გადაჰქონდა რომელიმე ზემოხსენებული პროდუქტი;

(გ) გაიყინა ჰაიტის ხელისუფლების ნებისმიერი უცხოური ფონდი.

ასევე შეიქმნა უშიშროების საბჭოს კომიტეტი, რომელსაც მიენიჭა უფლებამოსილება, ჰუმანიტარული მიზნით დაეშვა ჰაიტიში ნავთობის გამონაკლისი იმპორტი. მას დაეკისრა შემდეგი მოვალეობები:

(ა) ანგარიშის წარდგენა იმ ზომების შესახებ, რომლებსაც სახელმწიფოები სანქციების განსახორციელებლად მიიღებდნენ;

(ბ) მიმდინარე რეზოლუციის ნებისმიერი დარღვევის განხილვა და შესაბამისი ზომების რეკომენდაცია;

(გ) გადაუდებელი ჰუმანიტარული საჭიროებისთვის ნავთობისა და ნავთობპროდუქტების იმპორტზე მოთხოვნების ოპერატიული განხილვა;

(დ) პერიოდული ანგარიშგება 841-ე რეზოლუციის დარღვევების შესახებ;

(ე) სახელმძღვანელო მითითებების შემუშავება რეზოლუციის ეფექტიანი იმპლემენტაციის უზრუნველსაყოფად.

ყველა ქვეყანას ეთხოვა სრული თანამშრომლობა და სამართლებრივი დევნის დაწყება იმ პირთა და სუბიექტთა მიმართ, რომლებიც დაარღვევდნენ ამ ზომებს. საბჭომ ასევე სთხოვა სახელმწიფოებს, 1993 წლის 16 ივლისამდე ეცნობებინათ გენერალური მდივნისთვის მათ მიერ გატარებული ღონისძიებები, ხოლო ბუტროს-გალს დაევალა 1993 წლის 15 ივლისამდე მოხსენების წარდგენა იმ პროგრესის შესახებ, რომელსაც მან და -ის გენერალურმა მდივანმა პოლიტიკური გამოსავლის ძიებისას მიაღწიეს. ამასთანავე, საბჭომ აიღო ვალდებულება გადაეხედა სანქციებისთვის, თუ ჰაიტის დე ფაქტო ხელისუფლება ხელს მოაწერდა შეთანხმებას ჟან-ბერტრან არისტიდის ლეგიტიმური მთავრობის აღდგენის შესახებ.